फजलुर रहमान ने कहा- ड्रोन हमले से मरने वाला कुत्ता भी शहीद माना जाएगा

इस्लामाबाद. पाकिस्तान में अमेरिकी ड्रोन हमलों में मारा गया कुत्ता भी शहीद माना जाएगा। जमीअत-उलेमा-ए इस्लाम के प्रमुख फजलुर रहमान ने मंगलवार को यह बयान दिया है।

विवाद तालिबान के सरगना हकीमुल्ला महसूद को शहीद बताने को लेकर चल रहा है। रहमान से संसद भवन के बाहर पत्रकारों ने पूछा था कि शुक्रवार को ड्रोन हमलों में मारे गए हकीमुल्ला को भी क्या शहीद माना जाएगा? तो उन्होंने कहा, ‘ड्रोन हमलों में मारा गया हर जीव शहीद है। भले ही वह कुत्ता ही क्यों न हो।’

जमात ए इस्लामी के प्रमुख मुनव्वर हसन ने भी हकीमुल्ला को शहीद बताया। इन टिप्पणियों की सेकुलर पाकिस्तान पीपुल्स पार्टी और मुत्ताहिदा कौमी मूवमेंट (एमक्यूएम) ने कड़ी आलोचना की है। एमक्यूएम के प्रमुख अल्ताफ हुसैन ने कहा है कि हकीमुल्ला महसूद को शहीद कहना निंदनीय है। पीपीपी नेता बिलावल भुट्टो ने इसकी आलोचना की।